Document ID: 32001R1285

Komisjoni määrus (EÜ) nr 1285/2001,
28. juuni 2001,
millega lükatakse tagasi nõukogu määruse (EMÜ) nr 2081/92 (põllumajandustoodete ja toiduainete geograafiliste tähiste ja päritolunimetuste kaitse kohta) artikli 17 alusel esitatud nimetuste registreerimistaotlused
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. juuli 1992. aasta määrust (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta, [1] viimati muudetud komisjoni määrusega (EÜ) nr 2796/2000, [2] eriti selle artiklit 17,
ning arvestades järgmist:
(1) Otsust määruse (EMÜ) nr 2081/92 artikli 17 lõike 2 alusel edastatud 314 Saksamaalt pärit taotluse kohta, mis käsitlevad mineraalvete kaitstud päritolunimetustena registreerimist, ei ole veel tehtud.
(2) Kõnealusest 314 taotlusest vähemalt 125 taotluse puhul ei ole ettepandud nimed geograafilised ja ei ole sellest tulenevalt kõnealuse määruse artikli 2 punktis a määratletud päritolunimetused.
(3) Määruse (EMÜ) nr 2081/92 artikli 2 lõike 3 kohaselt võib traditsioonilisi geograafilisi ja muid kui geograafilisi nimetusi käsitada teatavatel tingimustel päritolunimetustena; kõnealust artiklit, mis on erand üldeeskirjast, ei saa kohaldada ühegi taotluse suhtes nendest 125st, kuna kõnealustes taotlustes ei ole selgelt põhjendatud, et ettepandud nimetused on traditsiooniliselt seotud teatava geograafilise piirkonnaga; sellest tulenevalt ei saa kõnealust 125 taotlust registreerida.
(4) Määruse (EMÜ) nr 2081/92 artikli 17 lõike 2 alusel edastatud ja Saksa mineraalvete registreerimist käsitlevast 314 taotlusest 15 puhul on ettepandud nimetused geograafilised, kuid need sisaldavad numbreid, mis aitavad teha vahet sama nimetust kandvate mineraalvete vahel. Numbreid sisaldavaid päritolunimetusi ei võeta vastu, kuna kõnealuse määruse eesmärk on kaitsta üksnes geograafilisi nimetusi. Sellest tulenevalt ei saa kõnealust 15 taotlust registreerida.
(5) Käesoleva määrusega ettenähtud meetmed on kooskõlas geograafiliste tähiste ja päritolunimetuste regulatiivkomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse lisas loetletud nimetuste määruse (EMÜ) nr 2081/92 artikli 17 kohased registreerimistaotlused lükatakse tagasi.
Artikkel 2
Käesolev määrus jõustub järgmisel päeval pärast Euroopa Ühenduste Teatajas avaldamist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. juuni 2001

Labels: 17
0
3
6
18